Muumimuki

Muumimukit ovat Arabian valmistamia ja pääasiassa Tove Slotten suunnittelemia keramiikkamukeja, joissa on Muumi-tarinoissa esiintyvien satuhahmojen kuvia.

Suunnittelu ja tuotanto

Suurin osa kaikista mukien kuvista on päätynyt Arabian mukeihin suunnittelija Tove Slotten avulla. Slotte on usein täydentänyt Janssonien piirtämiä kuvia ja sovittanut kuvat mukeihin sopiviksi. Lisäksi Slotte on tarvittaessa piirtänyt kuviin lisää hahmoja. Muutamien 1990-luvulla valmistettujen mukien kuvitukset on suunnitellut Camilla Moberg. Muumimuki kuuluu Arabian Muumit-astiastoon.
Ennen nykyisten muumiastioiden tuotannon alkamista Tove Janssonin kanssa sovittiin, että niihin tulevien kuvien malleina käytetään vain alkuperäisiä muumikuvituksia. Muumimukeissa esiintyvät kuvat ovatkin pääosin alun perin Tove ja Lars Janssonin piirtämiä. Sopimuksesta huolimatta Arabia julkaisi kuitenkin vuonna 2019 ensimmäiset muumimukit, joiden kuvien mallina eivät ole olleet alkuperäiset muumipiirrokset, vaan uuden Muumilaakso-animaatiosarjan konseptikuvat.
Muumimukit valmistetaan Thaimaassa, satunnaisia koristeluja tehdään myös Arabian tehtaalla Helsingissä.

Historia

Ensimmäiset Muumi-astiat valmistettiin 1950-luvulla. Nykyisten muumimukien tuotanto aloitettiin vuonna 1990. 
Elokuussa 2018 Arabia lanseerasi Tove Janssonin syntymäpäivän kunniaksi Muumin päivä -erikoismukin, jota oli tarkoitus myydä vain yhden päivän ajan. Tuote myytiin kuitenkin loppuun alle 12 tunnissa.
Keväällä 2019 Mörkö-hahmon koristamat mukit myytiin loppuun, kun Suomi voitti jääkiekon maailmanmestaruuden. Suomen joukkueen kapteenin Marko Anttilan lempinimeksi tuli Mörkö, loppuivat Muumeista tunnetun Mörkö-hahmon koristamat mukit tilapäisesti Iittalan verkkokaupasta. Iittala ja Arabia ovat Fiskarsin omistamia brändejä.

Teema-sarjan muumimukit

Muumimukien perusmukina on muotoilija Kaj Franckin suunnitteleman Teema-sarjan muki,, jonka vetoisuus on noin 2,6 desilitraa (ilmoitettu mitta on pyöristetty 0,3 litraan). Uusia muumimukeja tulee vuosittain muutama kappale. Lisäksi joka vuosi ilmestyvät kesä- ja talvisesonkimukit, jotka ovat myynnissä vain tietyn ajan.
Erilaisia Teema-sarjan muumimukeja on suunniteltu tuotantoon 1990-luvulta lähtien, 96 mallia ja 98 kappaletta. Kahden mukin ero selittyy sillä, että Uimahyppy ja Toven juhla mukeista tehtiin kaksi eri versiota. Vuonna 2006 tuotannossa olleesta Uimahyppy-mukista tehtiin tavallisen version lisäksi simpukoilla koristeltu versio, jota ehdittiin valmistaa pieni erä, ennen kuin simpukoista luovuttiin juuri ennen varsinaisen tuotannon alkamista. Kyseinen pieni erä simpukoilla varustettua mukia jaettiin Arabian tehtaan henkilökunnalle. Vuonna 2014 tuotannossa olleesta mukista ''Toven juhla'' tehtiin tavallinen versio, sekä muki jossa oli silmälasit mukin sisäpinnalla. Muki tunnetaan niin sanottuna "Rillimukina" ja on jokseenkin harvinainen.
Muumimukit ovat suosittua keräilytavaraa. Harvinaisten keräilymukien arvo voi olla useita satoja tai jopa tuhansia euroja. Joistain keräilyharvinaisuuksista on maksettu nettihuutokaupoissa vieläkin enemmän. Vuonna 2013 eräs muumimuki myytiin Suomessa 10 000 euron hinnalla. Mukin arvoa nostavat yleensä tuotannosta poistuminen, tai normaalia pienempi tuotantoerä.
Muumi-lastenastioita, joihin sisältyy muki, lautanen ja aikaisemmin myös lusikka, Arabia on valmistanut 1990-luvulta lähtien yhteensä yhdeksän kappaletta. Näihin kuuluvia mukeja keräilijät eivät yleisesti laske varsinaiseen muumimuki-sarjaan, vaikkakin myös lastenmukeilla yksittäin on keräilyarvoa.
Arabia julkaisi Ruotsissa vuosina 2015 ja 2016 kaksi muumimukia. Pidä vedet puhtaina- ja Rannikkomme-nimiset mukit valmistettiin yhteistyössä ruotsalaisen Håll Sverige Rent -säätiön kanssa. Mukien kuvituksena on Tove ja Lars Janssonin 1970-luvulla Pelasta Itämeri -kampanjaa varten tekemät piirrokset. Håll Sverige Rent -säätiö kampanjoi paremman ympäristön puolesta. Vuosien 2015–2016 kampanjan tavoitteena oli lisätä lasten tietämystä luonnon roskaamisesta ja ympäristöstä leikin avulla. Kampanjaa tukeakseen Arabia lahjoitti 15 kruunua jokaisesta myydystä mukista HSR-säätiölle. Erikoismukit olivat saatavilla ainoastaan ruotsalaisten jälleenmyyjien kautta.Vuonna 2018 julkaistiin Muumin Päivä -muki, joka ilmestyi rajoitettuna määränä vain yhden päivän ajan ja vain valituissa myyntikohteissa. Mukin rajoitettu myyntikampanja aiheutti monissa Muumiharrastajissa mielipahaa koska mukeja ei riittänyt kaikille mukia haluaville.

1950-luvun muumimukit

Mukit kuuluvat Tove Janssonin kuvioimiin ja Kaj Franckin muotoilemiin 1950-luvun loppupuolen lastenastioihin. Hahmoina esiintyvät Niiskuneiti ja Muumipeikko, ja kummastakin on kolme hieman erilaista mukia. Etupuolen kuva on mukeissa aina samanlainen, mutta mukin toisella puolella toistuvat setin lautasen reunoilla olevat kuvat.
1950-luvun muumimukit ovat äärimmäisen harvinaisia keräilykohteita, joita on kaupan vain harvakseltaan. Mukien hintataso vaihtelee niiden kunnosta riippuen, mutta lähtöhinta on nykyään tuhansia euroja.